ད་དུང་རྗེས་དྲན་བྱེད་འོས་པ་ཁག་ནི་མི་རིགས་ཀྱི་རང་དབང་སླར་གསོ་དང་བདེན་དོན་སླད་རང་སྲོག་བློས་གཏོང་མཁན་དང་འཐབ་རྩོད་བརྒྱབ་དང་རྒྱག་ཀྱིན་པའི་བུད་མེད་དཔའ་བོ་དག་ཡིན་ལ།དཔེར་ན།ཨ་མ་དཔལ་ཆེན་ནམ་རང་བཙན་ཨ་མ་དང༌།ཉེ་ཆར་བཙོན་ཁང་ནང་གློད་གྲོལ་བཏང་ཟིན་པའི་བུད་མེད་ཆབ་སྲིད་བཙོན་ཟུར་ངག་དབང་གསང་སྒྲོལ་ལགས་ནི་ཕྱི་ལོ་༡༩༩༠ལོ་སྟེ།རང་ལོ་བཅུ་གསུམ་སྒང་༼བོད་རང་བཙན་༽གྱི་ལས་འགུལ་ནང་ཞུགས་རྐྱེན་འཛིན་བཟུང་གིས་དེང་བར་ལོ་བཅུ་གཅིག་འདས་ཡོད་ནའང༌།བདེན་དོན་དང་དད་སེམས་ཀྱི་ཆེད་དུ་བློ་བརྟན་འགྱུར་མེད་དང་གཡོ་འགུལ་མེད་པའི་ལམ་ནས་བཙོན་ཁང་དུའང་འཐབ་རྩོད་རྒྱུན་འཁྱོངས་གནང་ཡོད་པ་དང༌།གཞན་བཙུན་མ་རྒྱལ་མཚན་ཆོས་སྒྲོན་སོགས་ལ་བཙོན་ཁང་ནང་མི་གཤིས་ལས་འདས་པའི་མནར་གཅོད་སྡུག་བཙུགས་བཏང་ཡོད་ཀྱང་སྙིང་སྟོབས་རི་བརྩིགས་པ་ནང་བཞིན་གྱིས་མི་རྣམས་ཀྱི་འདུ་ཤེས་ནང་གི་བུ་མོའི་ལུས་རྟེན་ཉམས་ཆུང་ནུས་མེད་ཀྱི་ཚད་གཞི་ལས་ཐོལ་བརྒལ་བྱས་སོང༌།དེ་དང་མཉམ་དུ་བཙོན་ཁང་ནང་སྡུག་སྦྱོང་མྱངས་མྱོང་མཁན་བུད་མེད་ལ་བཙུན་མ་ཆོས་སྐྱེས་དབང་མོ་དང་བཀྲ་ཤིས་ལྷ་མོ།བདེ་སྐྱིད་གཡང་འཛོམས།མཁའ་འགྲོ་ཡོན་ཏན།རྒྱལ་མཚན་དངོས་གྲུབ་བམ་ཟླ་སྒྲོན་སོགས་ཡོད་པ་རེད།